Rozhodnutie Komisie
zo 6. augusta 2001,
ktorým sa mení a dopĺňa rozhodnutie 94/984/ES o dovoze čerstvého hydinového mäsa z Brazílie
(oznámené pod číslom dokumentu C(2001) 2469)
(Text s významom pre EHP)
(2001/659/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991 o veterinárnych podmienkach, ktorými sa riadi obchod s čerstvým hydinovým mäsom vo vnútri spoločenstva a jeho dovozy z tretích štátov [1], naposledy zmenenú a doplnenú smernicou 1999/89/ES [2], a najmä na jej články 11 a 12,
keďže:
(1) Rozhodnutie Komisie 94/984/ES z 20. decembra 1994, ktorým sa stanovujú veterinárne podmienky a veterinárne osvedčenia pre dovoz čerstvého hydinového mäsa z niektorých tretích štátov [3], naposledy zmenené a doplnené rozhodnutím [4], stanovuje veterinárne osvedčenia obsahujúce dve rôzne zdravotné osvedčenia, vzor A a vzor B, pričom ich použitie závisí od stavu pokiaľ ide o pseudomor hydiny v dotknutom štáte.
(2) Určité regióny Brazílie sú oprávnené používať osvedčenie vzoru A pre vývozy hydinového mäsa do spoločenstva.
(3) Ohniská pseudomoru hydiny mali negatívny vplyv na niektoré nekomerčné kŕdle hydiny v štáte Goiás. Z tohto dôvodu tento región Brazílie, ktorý je oprávnený povolené vyvážať čerstvé hydinové mäso do spoločenstva už nie je bez výskytu pseudomoru hydiny.
(4) Kontrola zameraná na vyhodnotenie zdravotného stavu zvierat, ktorú vykonali orgány Komisie v Brazíliiv októbri 2000 a ďalšie informácie získané od brazílskych úradov ukázali, že kontrolné opatrenia pre ohniská pseudomoru hydiny sú rovnocenné s opatreniami uvedenými v smernici Rady 92/66/EHS zo 14. júla 1992, ktorou sa zaviedli opatrenia spoločenstva na kontrolu pseudomoru hydiny [5], naposledy zmenenej a doplnenej Aktom o pristúpení Rakúska, Fínska a Švédska.
(5) Je vhodné na základe toho naďalej povoľovať dovozy čerstvého hydinového mäsa z tohto regiónu. Vzor A zdravotného osvedčenia sa preto musí zmeniť a doplniť.
(6) Je vhodné obmedziť rozsah pôsobnosti tohto rozhodnutia na druhy hydiny, na ktoré sa vzťahuje smernica Rady 71/118/ES z 15. februára 1971 o zdravotných problémoch, ktoré negatívne ovplyvňujú obchodovanie s čerstvým hydinovým mäsom [6], naposledy zmenená a doplnená smernicou 97/79/ES [7], a v prípade potreby stanoviť veterinárne podmienky a osvedčovanie zdravotného stavu pre iné druhy hydiny v samostatnom rozhodnutí.
(7) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha II časť 2 vzor A k rozhodnutiu 94/984/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie sa použije na čerstvé hydinové mäso s osvedčením od 1. septembra 2001.
Článok 3
Toto rozhodnutie je adresované členským štátom.
V Bruseli 6. augusta 2001